1)

το άρθρο 2 τροποποιείται ως εξής: α) το σημείο 4 αντικαθίσταται από το ακόλουθο κείμενο: «4) “διμερής διαδικασία” (bilateral procedure): διαδικασία βάσει της οποίας οι ΕθνΚΤ ή, εάν κρίνεται κατάλληλο, η ΕΚΤ διενεργούν οριστικές συναλλαγές απευθείας με έναν ή περισσότερους αντισυμβαλλομένους ή μέσω χρηματιστηρίου ή διαμεσολαβητών της αγοράς, χωρίς να προσφεύγουν σε δημοπρασία·»· β) παρεμβάλλεται το ακόλουθο σημείο 24-α): «24-α) “πίστωση ECONS” (ECON credit): πίστωση που παρέχεται στο πλαίσιο της επεξεργασίας έκτακτης ανάγκης κατά την αναφορά της παραγράφου 6 του προσαρτήματος IV του παραρτήματος II της κατευθυντήριας γραμμής ΕΚΤ/2012/27·»· γ) το σημείο 31 αντικαθίσταται από το ακόλουθο κείμενο: «31) “πιστοδοτικές πράξεις του Ευρωσυστήματος” (Eurosystem credit operations): α) αντιστρεπτέες συναλλαγές παροχής ρευστότητας, δηλ. πράξεις νομισματικής πολιτικής του Ευρωσυστήματος για την παροχή ρευστότητας, εξαιρουμένων των πράξεων ανταλλαγής νομισμάτων για τους σκοπούς της νομισματικής πολιτικής και των συναλλαγών οριστικής αγοράς, β) ενδοημερήσια πίστωση και γ) πίστωση ECONS·»·· δ) το σημείο 42 αντικαθίσταται από το ακόλουθο κείμενο: «42) “ενδεικτικό ημερολογιακό πρόγραμμα τακτικών δημοπρασιών του Ευρωσυστήματος” (indicative calendar for the Eurosystem's regular tender operations): ημερολογιακό πρόγραμμα που καταρτίζει το Ευρωσύστημα, με το οποίο γνωστοποιείται το χρονοδιάγραμμα των περιόδων τήρησης υποχρεωτικών ελάχιστων αποθεματικών, καθώς και η αναγγελία, η κατανομή και η λήξη των πράξεων κύριας αναχρηματοδότησης και των τακτικών πράξεων πιο μακροπρόθεσμης αναχρηματοδότησης·»· ε) το σημείο 53 αντικαθίσταται από το ακόλουθο κείμενο: «53) “περίοδος τήρησης” (maintenance period): νοείται όπως ορίζεται στον κανονισμό (ΕΕ) 2021/378 της Ευρωπαϊκής Κεντρικής Τράπεζας (ΕΚΤ/2021/1) (*1)· (*1) Κανονισμός (ΕΕ) 2021/378 της Ευρωπαϊκής Κεντρικής Τράπεζας, της 22ας Ιανουαρίου 2021, σχετικά με την εφαρμογή υποχρεωτικών ελάχιστων αποθεματικών (ΕΚΤ/2021/1) (ΕΕ L 73 της 3.3.2021, σ. 1).»·" στ) το σημείο 68 αντικαθίσταται από το ακόλουθο κείμενο: «68) “εκτός του ΕΟΧ χώρες της Ομάδας των Δέκα” (non-EEA G10 countries): οι χώρες που συμμετέχουν στην ομάδα των δέκα (G10) και δεν είναι χώρες του ΕΟΧ, δηλαδή ο Καναδάς, η Ιαπωνία, η Ελβετία, το Ηνωμένο Βασίλειο και οι Ηνωμένες Πολιτείες·»· ζ) παρεμβάλλεται το ακόλουθο σημείο 88-α): «88-α) “όμιλος εκδοτών ομολόγων συνδεδεμένων με τη βιωσιμότητα” (sustainability-linked bond issuer group): όμιλος επιχειρήσεων που λειτουργούν ως ενιαία οικονομική οντότητα και συνιστούν οντότητα παροχής στοιχείων για τους σκοπούς της παρουσίασης ενοποιημένων λογαριασμών, ο οποίος περιλαμβάνει τη μητρική επιχείρηση και όλες τις άμεσες και έμμεσες θυγατρικές της·»· η) το σημείο 88α) αντικαθίσταται από το ακόλουθο κείμενο: «88α) “στόχος επιδόσεων βιωσιμότητας” (sustainability performance target - SPT): στόχος ο οποίος καθορίζεται σε δημοσιοποιημένο έγγραφο έκδοσης και αποτυπώνει ποσοτικά βελτιώσεις στο προφίλ βιωσιμότητας του εκδότη ή μιας ή περισσότερων επιχειρήσεων του ίδιου ομίλου εκδοτών ομολόγων συνδεδεμένων με τη βιωσιμότητα στη διάρκεια προκαθορισμένης χρονικής περιόδου με αναφορά σε έναν ή περισσότερους από τους περιβαλλοντικούς στόχους που ορίζονται στον κανονισμό (ΕΕ) 2020/852 του Ευρωπαϊκού Κοινοβουλίου και του Συμβουλίου (*2) και/ή σε έναν ή περισσότερους από τους στόχους για τη βιώσιμη ανάπτυξη που έχουν καθοριστεί από τα Ηνωμένα Έθνη όσον αφορά την κλιματική αλλαγή ή την υποβάθμιση του περιβάλλοντος (*3)· (*2) Κανονισμός (ΕΕ) 2020/852 του Ευρωπαϊκού Κοινοβουλίου και του Συμβουλίου, της 18ης Ιουνίου 2020, σχετικά με τη θέσπιση πλαισίου για τη διευκόλυνση των βιώσιμων επενδύσεων και για την τροποποίηση του κανονισμού (ΕΕ) 2019/2088 (ΕΕ L 198 της 22.6.2020, σ. 13)." (*3) Περιλαμβάνονται στην Ατζέντα του 2030 για τη βιώσιμη ανάπτυξη (2030 Agenda for Sustainable Development) που εγκρίθηκε από τη Γενική Συνέλευση των Ηνωμένων Εθνών στις 25 Σεπτεμβρίου 2015.»·"